b'\n_START_ARTICLE_\nPando\n_START_PARAGRAPH_\nPando (esp. Departamento de Pando) on yksi Bolivian yhdeks\xc3\xa4st\xc3\xa4 departementist\xc3\xa4. Departementti on nimetty Bolivian entisen presidentin Jos\xc3\xa9 Manuel Pandon (1899-1905) mukaan. Se sijaitsee maan pohjoisosassa rajautuen l\xc3\xa4nness\xc3\xa4 Peruun, pohjoisessa Brasiliaan, id\xc3\xa4ss\xc3\xa4 Benin departementtiin ja etel\xc3\xa4ss\xc3\xa4 La Pazin departementtiin. Pando on pinta-alaltaan 63\xc2\xa0827 neli\xc3\xb6kilometri\xc3\xa4 ja v\xc3\xa4kiluvultaan Bolivian pienin departementti. Departementin asukasluku oli vuonna 2010 yhteens\xc3\xa4 noin 81\xc2\xa0200. Pandon p\xc3\xa4\xc3\xa4kaupunki on noin 41\xc2\xa0000 asukkaan Cobija._NEWLINE_Pando on Bolivian harvimmin asutuin ja huonojen kulkuyhteyksien vuoksi eristyinein alue, joka sijaitsee maan pohjoisosan viidakkoalueella, Amazonin sademets\xc3\xa4ss\xc3\xa4. Pando kuuluu maan sateisimpaan alueeseen, ja sen ilmasto on kuuma, keskim\xc3\xa4\xc3\xa4rin yli 26\xc2\xa0\xc2\xb0C. Vaikka alue onkin luonnonvaroiltaan rikas, el\xc3\xa4\xc3\xa4 suuri osa sen asukkaista k\xc3\xb6yhyydess\xc3\xa4, johtuen p\xc3\xa4\xc3\xa4osin kulkuyhteyksien puutteesta.'